JY LEES NOU SARIE Facebook-fan vertel hoe sy byna 100 kg verloor het
"Die belangrikste skuif wat moet plaasvind, is die een in jou kop!"
Moenie jou steur aan die hoeveelheid gewig wat jy wil verloor nie, dan staar jy jou blind teen 'n getal - jy moet verloor totdat jy goed lyk en goed voel. Ek was my hele lewe lank oorgewig, ook 'n emosionele eter (en vrek ongelukkig). Ek het geen sosiale lewe gehad nie en hoe ongelukkiger ek geword het, hoe meer het ek geëet. Op 40 het ek besef dat daar een persoon is wat my omstandighede kan verander - en dis ekself! Ek't hard met myself gepraat en gesê ek skuld dit vir myself om gelukkig te wees, en dat ek niemand kan blameer as ek ongelukkig is en niks daaraan doen nie.
Toe het ek meeste suiker uitgesny, behalwe in my tee en koffie. Ek't geen snacks tussen-in geëet nie, slegs vrugte. Ek't 4 kleiner maaltye geëet, met kos soos brood en so aan ook. Ek het 6 x 500 ml yswater per dag gedrink (dieselfde bottels hervul met kraanwater en dit in die yskas gesit). Ek't geen gaskoeldrank gedrink nie en as ek lus was vir 'n tjokkie of 'n tjippie, dan het ek 'n bite size een gehad, want mens eet agter die smaak aan en vergryp dan jouself aan 'n blok of 'n pak!
En die nice ding is dat ek myself verkeerd bewys het. ('n Mens kan darem só vir jouself jok!).
Ek het nooit in die spieël gekyk nie - net om grimering aan te sit. Nou kan ek vir ure na myself staar :-)